Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa čl. 32 Legislatívnych pravidiel vlády Slovenskej republiky predkladá Ministerstvo financií Slovenskej republiky na pripomienkové konanie návrh poslancov Národnej rady Slovenskej republiky Ľubice Laššákovej, Aleny Novákovej, Zdenky Mačicovej a Jozefa Cecha na vydanie zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov (tlač 1490).

Všeobecne 

Novelou zákona č. 595/2003 Z. z. o dani z príjmov v znení neskorších predpisov (ďalej len „zákon o dani z príjmov“) sa podľa predkladateľov zákona reaguje na dlhodobý nepriaznivý demografický vývoj a potrebu systémovej podpory viacdetných rodín, kde výchova štyroch a viacerých detí prináša významné zvýšenie životných nákladov rodiny. 

Novelou zákona o dani z príjmov sa zavádza 100 % nezdaniteľná časť základu dane z príjmov zo závislej činnosti a z príjmov z podnikania a inej samostatnej zárobkovej činnosti pre rodičov (primárne matky), ktorí majú v osobnej starostlivosti alebo v minulosti nepretržite mali v osobnej starostlivosti štyri alebo viac detí až do ich plnoletosti s výnimkou prípadov kedy rodič úmyselným trestným činom spôsobil smrť svojho dieťaťa. Návrh primárne priznáva toto právo matke (osvojiteľke) s možnosťou prechodu na otca len v definovaných prípadoch (úmrtie matky, nespĺňanie podmienok matkou). 

Toto daňové zvýhodnenie si vyššie uvedený rodič nebude uplatňovať iba počas obdobia, kedy sú deti nezaopatrené ale po celú dobu svojej  aktívnej činnosti, t.j. dosahovania aktívneho príjmu zo zamestnania alebo podnikania aj po dovŕšení plnoletosti všetkých detí.  

